Gergely

A Gergely magyar férfinév, a görög Grégoriosz (Γρηγόριος) név latin Gregorius formájának a Gregor rövidüléséből alakult ki. A görög név jelentése 'éber', 'őrködő', < görög γρήγορος (grégorosz) 'őrködő' < koiné ἐγρήγορος (egrégorosz) 'éber', 'ébren van' < ógörög ἐγείρειν/ἐγείρω (egeirein/egeiró) 'ébredni'/'ébredek'. A magyar név kialakulása: a Grégoriosz Gregor alakra való rövidülése után a mássalhangzó-torlódás (gr<ger) majd a vegyes hangrend szűnt meg (e-o<e-e). Ennek eredménye lett a Gerger, amely egy darabig váltakozott a Gergel, Gergely alakokkal. 



Rokon nevek
 Gergő: a Gergely név becenevéből önállósult. 
 Gerő: a Gergely név régi magyar becenevéből önállósult.
 Gregor: a Grégoriosz rövidülése.

Becenevek
 Gergely: Gergelyke, Gerő, Gerőke, Geri, Gerike, Gerus, Gergő, Gergőke, Gergőcske, Geruska, Gegőce, Gergőce, Gergi, Gergőci
 Gergő: Gergőke, Gerő, Gege, Gerőke, Geri, Gerike, Gerus, Geruska

Gyakorisága
A Gergely a 16-18. században a leggyakoribb férfinevek közé tartozott, de a 19-20. század fordulójára szinte teljesen eltűnt. 1967-ben is csak 46-an kapták ezt a nevet, de a 80-as években újra divatba jött, és már a 21. volt a gyakorisági listán. 
Az 1990-es években a Gergely és a Gergő igen gyakori, a Gerő szórványos név volt, a 2000-es években a Gergely a 38-48., a Gergő a 10-12. leggyakoribb férfinév, a Gerő nem szerepel az első százban.

Más nyelvű megfelelői
angol: Greg(ory)
belarusz: Rihor (Рыгор)
bolgár: Grigor (Григор)
finn: Reijo
francia: Grégory vagy Grégoire
görög: Grigoriosz (Γρηγόριος)
grúz: Grigol (გრიგოლ)
horvát: Grgur
ír: Gréagóir
latin: Gregorius
lengyel: Grzegorz
litván: Gregoras vagy Gregorijus
német: Gregor
olasz: Gregorio
orosz: Grigorij (Григорий)
portugál: Gregório
román: Grigore vagy Gligor
spanyol: Gregorio
svéd: Greger
szlovén: Grega vagy Gregor 
ukrán: Hrihorij (Григорій)

Névnapok
Gergely, Gergő, Gerő
 január 2. 
 február 13. 
 március 9. 
 március 12. 
 március 21. 
 május 9. 
 május 25. 
 szeptember 3. 
 november 17.

Március 12-én volt szokásban a gergelyezés, vagy gergelyjárás, ami Nagy Szent Gergelynek a tiszteletére terjedt el. Kezdetben, IV. Gergely pápa idején (a 800-as években) 3 diák adta elő. Egyik a püspököt alakította, a másik kettő a káplánokat, a többi gyerek pedig egy-egy mesterséget személyesített meg. Egy versbe szedett prédikáció után bejárták a várost és a tavasz köszöntése mellett új diákokat is toboroztak. A hagyomány idővel eltolódott az adománygyűjtés irányába.

Sokfelé ezen a napon kezdődtek a szőlőmunkák. Zalai hagyományok szerint a Gergely napján metszett tőkéről sok bort szüretelnek.

Híres Gergelyek, Gergők, Gerők és Gregorok

 Árvai Gergely tanár
 Árvay Gergely kanonok
 Bakai Gergely diák
 Balla Gergely nagykőrösi bíró
 Baricz Gergő énekes
 Bánffy Gergely főnemes
 Bárándy Gergely ügyvéd, politikus
 Benczédi Gergely pedagógus, író
 Benda Gergely volt Carpe diem tag, general manager
 Berzeviczy Gergely felvilágosult szellemű közgazdasági író 
 Bethlen Gergely honvéd ezredes, az olasz királyi hadsereg tábornoka
 Bezerédy Gergely költő
 Bihari Gergely író
 Bikácsy Gergely kritikus
 Bogányi Gergely zongoraművész
 Bornemissza Gergely végvári vitéz, egri várkapitány
 Brocskó Gergely pap
 Coelius Gergely szerzetes
 Csató Gergely főesperes
 Csiky Gergely drámaíró
 Czuczor Gergely költő, nyelvész
 Fogarasi Gergely alkotóművész
 Harcos Gergely matematikus
 Harsányi Gergely válogatott kézilabdázó
 Iváncsik Gergő válogatott kézilabdázó
 Hideg Gergely szociológus, író, kortárs gondolkodó
 Karácsony Gergely politológus, egyetemi oktató, politikus
 Kiss Gergely olimpiai bajnok vízilabdázó
 Kohajda Gergely labdarúgó
 Koltay Gergely Kossuth-díjas zenész
 Kulcsár Gergely atléta, gerelyhajító
 Litkai Gergely humorista, forgatókönyvíró
 Lovrencsics Gergő válogatott labdarúgó
 Mály Gerő magyar komikus, színművész
 Molnár Gergely zenész, esztéta, lemezlovas
 Peck, Gregory amerikai filmszínész
 Patai Gergő volt serdülő válogatott kézilabdázó
 Plankó Gergő művész, író, zenész, többek közt a láva-sorozat készítője
 Pohárnok Gergely operatőr, filmrendező, forgatókönyvíró
 Pongrátz Gergely főparancsnok
 Grigorij Raszputyin orosz szerzetes
 Rudolf Gergely válogatott labdarúgó
 Szöllősy-Csák Gergely humorista
 Vincze Gergely  zsonglőreszköz készítő mester

Pápák
 I. (Nagy) Szent Gergely pápa (540 k. – 604. március 12.)
 II. Szent Gergely pápa  (669 k., Róma – 731. február 11., Róma)
 III. Szent Gergely pápa (690 k., Szíria – 741. november 28., Róma)
 IV. Gergely pápa (790 k., Róma – 844. január 25., Róma)
 V. Gergely pápa (969/972 – 999. február 18.)
 VI. Gergely pápa (? – 1047 novembere)
 VI. Gergely ellenpápa 
 Szent VII. Gergely pápa (1020/1030 k. – 1085. május 25.)
 VIII. Gergely pápa (1108 – 1187. december 17.)
 IX. Gergely pápa (1167 k. – 1241. augusztus 22.)
 Boldog X. Gergely pápa (kb. 1210 – 1276. január 10.)
 XI. Gergely pápa (1329 – 1378. március 27.)
 XII. Gergely pápa (1326/1327 – 1417. október 18.)
 XIII. Gergely pápa (Bologna, 1502. január 7. – Róma, 1585. április 10.)
 XIV. Gergely pápa (1535. február 11. – Róma, 1591. október 16.)
 XV. Gergely pápa (1554. január 9. – 1623. július 8.)
 XVI. Gergely pápa (Belluno, 1765. szeptember 18. – Róma, 1846. június 1.)

Püspökök
 Nazianzi Szent Gergely, konstantinápolyi püspök († 389/390)
 Gergely győri püspök († 1241)
 Gergely, csanádi püspök († 1291)
 Gergely szerémi püspök
 Gergely, csanádi püspök († 1360)
 I. Gergely (nyitrai püspök) († 1392)
 II. Gergely (nyitrai püspök) († 1490 k.)

Egyéb Gergelyek

Vezetéknévként
A Gergely névből sok családnév alakult ki: Gece~Gecze~Götze, Géci, Gecő, Gera, Gergece, Gergó, Gergócs, Gergőcs, Gergye, Geri, Gerke, Geró, Gerőcs, Gerse.

Az irodalomban
 Bornemissza Gergely a főhőse Gárdonyi Géza Egri csillagok című regényének.

A népnyelvben
 Gergely rázza a szakállát, mondták ha március 12-én havazott 
 Mérges, mint a Gergely-napi idő, vagyis nagyon mérges. 
 gergely vagy gergelyes, a Gergely-napot köszöntő gyerek neve 
 Gergely-napi virág, a hóvirág 
 gergelyvíz, a templomok és oltárok szentelésénél használt víz neve, amely hamut, bort és sót is tartalmaz. Azért hívják így, mert Nagy Szent Gergely pápa írta elő a használatát.

Földrajzi névként
 Gergely, település Horvátországban
 Gergelyiugornya, 1969-ben Vásárosnaményhez csatolt település
 Marcalgergelyi, település Veszprém vármegyében
 Egyházasgerge, Mihálygerge, települések Nógrád vármegyében
 Gergelyfalva, Gergelylaka, települések a Felvidéken

Egyéb
 gregorián énekek, régiesebb nevükön Gergely-féle énekek, egyszólamú, kíséret nélküli egyházi énekek
 Gergely-naptár, más néven gregorián naptár, mely XIII. Gergely pápa nevéhez kötődik, és a ma is használatos naptár

Jegyzetek

Magyar keresztnevek (G)
Férfikeresztnevek (G)
Görög eredetű magyar férfikeresztnevek